## Turisme Comunitat Valenciana reunix a la Plana de l’Arc més de 120 informadors turístics de 80 municipis

*** La XXII edició de les Jornades de la Xarxa Tourist Info ha versat sobre l''slow tourism', i ha donat a conéixer l'oferta d'este territori de la província de Castelló que engloba municipis com ara Cabanes i Vilafamés
* La directora general de Turisme ha clausurat esta edició, on ha entregat el Premi a la Innovació Tourist Info 2023 a l'oficina de Montanejos pel seu projecte de gestió intel·ligent
* Esther Labaig destaca el servei que presten les més de 230 oficines Tourist Info CV, que obtenen una valoració d'un 9,6 pels usuaris**

Turisme Comunitat Valenciana ha reunit durant dos dies (22 i 23 de novembre) més de 120 tècnics i informadors turístics de 80 municipis i/o mancomunitats de les tres províncies, en la XXII edició de les Jornades Tourist Info, amb la finalitat de compartir experiències professionals en matèria d’informació turística en destinació.

Es tracta d’una trobada anual consolidada com a instrument de cohesió de l’equip humà de professionals de la Xarxa Tourist Info, impulsat per la Generalitat a través de Turisme Comunitat Valenciana.

En esta ocasió, s’ha comptat amb la col·laboració de l’Associació Intermunicipal de Dinamització i Promoció Econòmica de la Plana de l’Arc, de la província de Castelló, que ha permés que els professionals de les oficines Tourist Info de la Comunitat Valenciana hagen conegut de primera mà els recursos i la rica i variada oferta turística d’este territori, amb set pobles units per la calçada romana més antiga, la Via Augusta.

D’esta manera, s’ha donat a conéixer l’oferta turística, cultural, natural i gastronòmica dels municipis de Benlloc, Cabanes, les Coves de Vinromà, la Torre d’en Doménec, la Vall d’Alba, Vilafamés i Vilanova d’Alcolea, amb les seues oficines Tourist Info Cabanes i Tourist Info Vilafamés.

En estes XXII Jornades s’ha aprofundit en el coneixement del producte turisme ‘slow’ a la Comunitat Valenciana, a través d’una taula redona amb representants institucionals, associacions empresarials i agents turístics.

D’altra banda, també ha tingut lloc una sessió de treball de gestió del lideratge, el clima laboral i l’atenció al públic conscient, així com la 37a Reunió del Comité de Qualitat i Innovació de la Xarxa Tourist Info.

Les jornades han finalitzat este dijous, amb la participació de la directora general de Turisme, Esther Labaig, que ha entregat el VII Premi a la Innovació en la Xarxa Tourist Info 2023 a l’oficina de Montanejos, pel seu projecte de gestió intel·ligent d’afluència i transaccions digitals en la Fira del Formatge Artesà de la localitat.

Es premien així els canvis tecnològics que, en les dos últimes edicions d’este certamen celebrat durant el mes d’octubre, han situat la fira com un dels esdeveniments gastronòmics que més visites rep a la Comunitat Valenciana.

Este Premi reconeix la introducció en la prestació de l’activitat habitual de les oficines Tourist Info d’una novetat substantiva en serveis, productes, procediments o instal·lacions, dirigida als turistes en un sentit ampli, i que redunde en la seua millor atenció.

**Una Xarxa valorada en un 9,6 pels usuaris**

En este context, la directora general de Turisme ha agraït la labor no només de Montanejos, sinó de tots els professionals de la Xarxa, que assessoren i “contribuïxen a incrementar la fidelitat dels nostres visitants”. De fet, ha recordat els últims resultats de les enquestes que cada any es realitzen, a través de les oficines, i els seus usuaris, la puntuació mitjana dels quals és molt elevada.

En este sentit, ha assenyalat que “l’any passat els més de 6.000 participants en este estudi van puntuar una nota mitjana de 9,6, valorant l’amabilitat, la fiabilitat i la claredat de la informació rebuda”. Les dades de l’Enquesta Tourist Info 2023 es publicaran el pròxim mes de desembre.

Així mateix, Esther Labaig ha destacat que “en 2022 més d’un milió de persones van ser ateses per la nostra Xarxa i set oficines noves s’hi van sumar”. I ha reconegut el paper essencial dels informadors turístics com a “ambaixadors de la nostra destinació i prescriptors de cada un dels racons de la Comunitat Valenciana”.

**Més de 230 oficines a la Comunitat Valenciana**

La Xarxa Tourist Info de Turisme Comunitat Valenciana compta en l’actualitat amb més de 230 oficines d’informació turística i acolliment al client, i més de 20 punts d’informació turística que, sota una mateixa imatge i criteris de qualitat homogenis, presten servei d’atenció i acolliment al turista al llarg de tot el territori autonòmic.

Fecha: 23/11/2023